b'\n_START_ARTICLE_\nCam\xc3\xad de la Vida\n_START_PARAGRAPH_\nEl Cam\xc3\xad de la Vida (en rus, \xd0\xb4\xd0\xbe\xd1\x80\xd0\xbe\xd0\xb3\xd0\xb0 \xd0\xb6\xd0\xb8\xd0\xb7\xd0\xbd\xd0\xb8, doroga jizni) fou el nom donat a una ruta de transport que travessava el llac L\xc3\xa0doga congelat, que proporcionava l\'\xc3\xbanic acc\xc3\xa9s a la ciutat assetjada de Leningrad en els mesos d\'hivern durant la Gran Guerra P\xc3\xa0tria de 1941 a 1945. Aquesta via forma part actualment del lloc patrimoni de la Humanitat \xc2\xabCentre hist\xc3\xb2ric de Sant Petersburg i conjunts monumentals annexos\xc2\xbb_NEWLINE_El setge de Leningrad dur\xc3\xa0 872 dies, de setembre de 1941 a gener de 1944, quan les forces alemanyes i finlandeses tallaren tot acc\xc3\xa9s per terra a la ciutat per a matar de fam a la seva poblaci\xc3\xb3. M\xc3\xa9s d\'un mili\xc3\xb3 de ciutadans de Leningrad moriren per inanici\xc3\xb3, fred i bombardejos nazis. A trav\xc3\xa9s del Cam\xc3\xad de la Vida, fou possible dur abastaments a la ciutat i treure a civils a la costa oposada, controlada encara pels sovi\xc3\xa8tics. Els camions d\'aquests combois, gaireb\xc3\xa9 indefensos, eren atacats constantment per l\'artilleria i l\'aviaci\xc3\xb3 enemigues. Per aix\xc3\xb2, alguns sobrevivents recorden amargament la ruta com un "Cam\xc3\xad de la Mort"._NEWLINE_No obstant aix\xc3\xb2, la ciutat de Leningrad resist\xc3\xad fins que una ofensiva sovi\xc3\xa8tica travess\xc3\xa0 les l\xc3\xadnies enemigues, frenant el setge al gener de 1944. Per l\'heroisme de la seva poblaci\xc3\xb3, Leningrad va ser la primera ciutat a rebre el t\xc3\xadtol honor\xc3\xadfic de "Ciutat Heroica" el 1945.'